同陳太博諸公登六和塔
作者：白珽
朝代：宋

paragraphs: 龍山古化城，浮屠峙其巔。
開殿生妙香，金碧森貝筵。
應真儼若生，倒飛青金蓮。
頭陀紺林叢，導我丹梯緣。
初猶藉佛日，閟境鯈已玄。
回頭失誰何，叫嘯衣相牽。
且復忍須臾，當見快意天。
嬌兒詫先登，網戶相鈎連。
炯若蟻在珠，九曲隨盤旋。
爛爛滄海開，落落雲氣懸。
羣峰可俯拾，背閲黄鵠騫。
奇觀興懦夫，便欲凌飛仙。
絕頂按坤維，始見南紀偏。
神京渺何許，王氣須停躔。
舟車集百蠻，島嶼通人烟。
一爲帝王州，氣壓三大千。
罡風灑毛髪，鐸語空蟬聯。
紅紅杏園花，愧乏慈恩篇。